Vyhlásenie Ministerstva práce, sociálnych vecí a rodiny Slovenskej republiky podľa čl. 13 Legislatívnych pravidiel vlády Slovenskej republiky

	Návrh zákona o doplnkovom dôchodkovom sporení a o zmene a doplnení niektorých zákonov sa predkladá na rokovanie vlády Slovenskej republiky s rozpormi, a to:

Ministerstvo zdravotníctva Slovenskej republiky
K Čl. V bod 1 – zásadne nesúhlasí, aby sa na príspevky na doplnkové dôchodkové poistenie vzťahovala navrhovaná daňová úľava. Tento krok opätovne zneprehľadňuje a deformuje existujúci daňový systém  zavádzaním výnimiek, ktoré majú znižovať základ dane. Podotýka, že tretí pilier nie je jedinou možnosťou, ako si občan môže ušetriť prostriedky na dôchodok a zavádzaním daňových úľav by došlo k diskriminačnému zvýhodneniu tejto formy šetrenia prostriedkov na dôchodok.

Ministerstvo financií Slovenskej republiky

1. Nesúhlasí so zmenou zákona č. 595/2003 Z. z. o dani z príjmov v znení neskorších predpisov. Garantom uvedeného daňového zákona je Ministerstvo financií SR, kde v súčasnosti prebiehajú práce na jeho novelizácii. Preto žiada uplatniť požiadavky na zmenu cit. zákona v nadväznosti na nový zákon o doplnkovom dôchodkovom sporení v rámci medzirezortného pripomienkového konania k návrhu novely zákona o dani z príjmov v priebehu mesiaca júl 2004.
2. Nesúhlasí s návrhom na doplnenie zákona č. 222/2004 Z. z. o dani z pridanej hodnoty a čl. VI žiada vypustiť.

Konfederácia odborových zväzov Slovenskej republiky
1. Zásadne nesúhlasí, aby došlo k zrušeniu existujúceho doplnkového dôchodkového poistenia a jeho nahradeniu navrhnutým systémom doplnkového dôchodkového sporenia.
2. Zásadne žiada uložiť povinnosť doplnkovým dôchodkovým spoločnostiam zaistiť vyplatenie dávok v zmysle predloženého návrhu zákona formou superpoistenia, alebo vzájomného poistenia, alebo obdobne ako sú chránené vklady v bankách.
3. Požaduje uplatnenie jednotných vekových tabuliek pre určenie doživotného doplnkového starobného dôchodku. Doplnkové dôchodkové spoločnosti na použitie rovnakých podmienok pri stanovení dôchodkov podľa veku určite nedoplatia, lebo účastníkov doplnkového dôchodkového sporenia mužského pohlavia je určite viac, takže aj keby sa na poistení zúčastnené ženy dožili dlhšieho veku ako zúčastnení muži, z poistno-matematického hľadiska sa táto skutočnosť vyváži.
4.  Žiada určiť  horný limit výdavkov na reklamu a propagáciu.